
UDTALELSE
Udvalget om Beskæftigelse og Sociale Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
–	der henviser til Den Europæiske Revisionsrets årsberetning om EU-agenturerne for regnskabsåret 2023,
–	der henviser til Kommissionens evaluering af de EU-agenturer, der hører under GD for Beskæftigelse – Eurofound, Cedefop, ETF og EU-OSHA,
–	der henviser til Eurofounds konsoliderede årlige aktivitetsrapport for 2023,
–	der henviser til Cedefops konsoliderede årlige aktivitetsrapport for 2023,
–	der henviser til ETF's konsoliderede årlige aktivitetsrapport for 2023,
–	der henviser til EU-OSHA's konsoliderede årlige aktivitetsrapport for 2023,
–	der henviser til ELA's konsoliderede årlige aktivitetsrapport for 2023,
–	der henviser til Kommissionens rapport af ... "Evaluering af EU-agenturer: Eurofound, Cedefop, ETF og EU-OSHA",
Generelle bemærkninger
1.	giver udtryk for sin tilfredshed med, at Den Europæiske Revisionsret (Revisionsretten) har erklæret, at de transaktioner, der ligger til grund for årsregnskabet for Det Europæiske Institut til Forbedring af Leve- og Arbejdsvilkårene (Eurofound), Det Europæiske Arbejdsmiljøagentur (EU-OSHA), Det Europæiske Center for Udvikling af Erhvervsuddannelse (Cedefop), Det Europæiske Erhvervsuddannelsesinstitut (ETF) og Den Europæiske Arbejdsmarkedsmyndighed (ELA) for regnskabsåret 2023, generelt er lovlige og formelt rigtige, og at deres finansielle stilling pr. 31. december 2023 er retvisende;
2.	glæder sig over de fem agenturers fortsatte og voksende samarbejde og deling af ressourcer med hinanden og med andre institutioner, herunder andre EU-agenturer, Kommissionen og Parlamentet;
3.	opfordrer Kommissionen til at sikre en bedre udnyttelse af agenturernes ekspertise på relevante politikområder, hvilket kan muliggøre en mere effektiv udnyttelse af Unionens budgetmidler sammenlignet med alternative løsninger; 
4.	anerkender, at den høje inflation i 2023 og den dermed forbundne stigning i forskellige omkostninger og forsyningsydelser i væsentlig grad påvirker agenturernes budget, der er øremærket til aktionsudgifter, navnlig for agenturer beliggende i de medlemsstater, der oplever de højeste inflationsrater;
Det Europæiske Institut til Forbedring af Leve- og Arbejdsvilkårene (Eurofound)
5.	påskønner instituttets arbejde med at forbedre og udbrede viden og stille evidensbaseret ekspertise til rådighed for at støtte udviklingen af mere velfunderede sociale, beskæftigelsesmæssige og arbejdsrelaterede politikker i Europa og analysere politiske muligheder for at forbedre arbejdsvilkårene, relationerne mellem arbejdsmarkedets parter, beskæftigelsen og levevilkårene og producere ekspertise om retten til at være offline, telearbejde, hybridarbejde og dermed forbundne indvirkninger på balancen mellem arbejdsliv og privatliv og arbejdsvilkårenes kvalitet;
6.	giver udtryk for sin tilfredshed med Revisionsrettens positive udtalelse om instituttets regnskab og opfordrer instituttet til at tage fat på Revisionsrettens bemærkninger;
7.	bemærker fremførselsraten på 16,8 %, som ligger over benchmarket på 15 %, og instituttets svar, hvori der skelnes mellem planlagte og ikkeplanlagte fremførsler, hvoraf instituttet vurderer sidstnævnte til 4 %; 
8.	bemærker Kommissionens henstilling til instituttet om at forbedre uddannelsen af personalet yderligere ved hjælp af formelle retningslinjer og en mere systematisk tilgang;
Det Europæiske Arbejdsmiljøagentur (EU-OSHA)
9.	påskønner agenturets aktiviteter med henblik på at udvikle, indsamle og levere pålidelige og relevante oplysninger, analyser og værktøjer vedrørende medlemsstaternes og EU's prioriteter på området sikkerhed og sundhed på arbejdspladsen;
10.	giver udtryk for sin tilfredshed med Revisionsrettens positive udtalelse om agenturets regnskab og opfordrer agenturet til at tage fat på Revisionsrettens bemærkninger;
11.	bifalder agenturets hurtige og vellykkede indsats i en udbudsprocedure for at beskytte EU-budgettets interesser og noterer sig Revisionsrettens udtalelse i den forbindelse om den alternative procedure, der blev benyttet i yderst påtrængende tilfælde;
12.	bemærker fremførselsraten på 29 %, som ligger langt over benchmarket på 15 %, og agenturets svar, der knytter en del af fremførslen til forpligtelser, der er planlagt i agenturets enhedsprogrammeringsdokument; 
13.	bemærker med tilfredshed de omkostningsbesparende foranstaltninger, som agenturet har gennemført for at tildele ressourcer til agenturets kerneopgaver;
14.	bemærker Kommissionens henstilling til agenturet om, at det styrker sit samarbejde med de andre agenturer med tilknytning til EMPL-udvalgets ansvarsområde;
Det Europæiske Center for Udvikling af Erhvervsuddannelse (Cedefop)
15.	påskønner Cedefops aktiviteter med henblik på at levere forskning, analyser og teknisk rådgivning og ekspertise inden for politikker for erhvervsuddannelse, kvalifikationer og færdigheder, indsamle og formidle forskning vedrørende misforhold mellem udbudte og efterspurgte færdigheder og sikre, at digitale færdigheder integreres i erhvervsuddannelserne i hele Unionen, såvel som Cedefops deltagelse i det europæiske år for færdigheder 2023;
16.	giver udtryk for sin tilfredshed med Revisionsrettens positive udtalelse om agenturets regnskab og opfordrer agenturet til at tage fat på Revisionsrettens bemærkninger;
17.	bemærker Cedefops korrigerende foranstaltninger vedrørende udbetalingen af dagpenge til græske udstationerede nationale eksperter;
18.	bemærker Kommissionens henstilling til agenturet om, at dets bestyrelses arbejdsordninger revideres for at øge produktiviteten og effektiviteten;
Det Europæiske Erhvervsuddannelsesinstitut (ETF)
19.	påskønner ETF's aktiviteter for at hjælpe Unionen, medlemsstaterne og Unionens partnerlande med at udnytte potentialet i deres menneskelige kapital og forbedre beskæftigelsesudsigterne gennem reformer af uddannelse, erhvervsuddannelse, færdigheder og arbejdsmarkedssystemer, såvel som ETF's rolle i det europæiske år for færdigheder i 2023;
20.	giver udtryk for sin tilfredshed med Revisionsrettens positive udtalelse om agenturets regnskab og opfordrer agenturet til at tage fat på Revisionsrettens bemærkninger, navnlig vedrørende offentlige udbud;
21.	bemærker ETF's bekræftelse af, at det har gennemgået sin metode til vurdering af økonomisk solvens i forbindelse med udbudsprocedurer og sin metode til finansiel vurdering;
22.	bemærker Kommissionens henstilling til instituttet om, at det forbedrer den geografiske og kønsmæssige balance blandt dets medarbejdere og samarbejder yderligere med Den Europæiske Arbejdsmarkedsmyndighed og Det Europæiske Institut for Ligestilling mellem Mænd og Kvinder;
Den Europæiske Arbejdsmarkedsmyndighed (ELA)
23.	påskønner myndighedens arbejde med henblik på at bistå medlemsstaterne og Kommissionen med at sikre en retfærdig og effektiv håndhævelse af EU-reglerne om arbejdskraftmobilitet og samordningen af sociale sikringsordninger, med at fremme effektiv arbejdskraftmobilitet i Europa gennem aktiviteter inden for rammerne af Det Europæiske Arbejdsformidlingsnet (Eures) og med at skabe bevidsthed om arbejdstageres og arbejdsgiveres rettigheder og pligter gennem uddannelse og oplysningskampagner;
24.	giver udtryk for sin tilfredshed med Revisionsrettens generelt positive udtalelse om myndighedens regnskab; noterer sig imidlertid Revisionsrettens bemærkning om grundlag for en erklæring med forbehold om lovligheden og den formelle rigtighed af de betalinger, der ligger til grund for regnskaberne;
25.	bemærker i den forbindelse Revisionsrettens udtalelse om en regelstridig tildeling af en kontrakt og myndighedens svar om, at den pågældende kontrakt ikke blev forlænget og fik lov at løbe indtil kontraktudløb for at undgå afbrydelser af myndighedens aktiviteter;
26.	bemærker Revisionsrettens udtalelse om mangler i Den Europæiske Arbejdsmarkedsmyndigheds forudgående kontrol og de regelstridige udgifter, som udgør 3,8 % og ligger over væsentlighedstærsklen; noterer sig myndighedens tilsagn om at forbedre sine forudgående kontroller ved grundigt at gennemgå og formalisere processen for vurdering af centrale parametre; 
27.	bemærker fremførselsraten på 26 %, som ligger over benchmarket på 15 %, og de 19 % af bevillingerne under afsnit II, der bortfaldt, og noterer sig agenturets svar, hvori det forpligter sig til at gøre en indsats for at forbedre budgetgennemførelsen;
28.	forventer, at myndigheden efterlever sine tilsagn og straks tager fat på alle Revisionsrettens bemærkninger; 
Konklusion
29.	anmoder agenturerne og Kommissionen om hurtigst muligt at gennemføre alle Revisionsrettens udestående anbefalinger;
30.	anbefaler på grundlag af de foreliggende oplysninger, at der meddeles decharge til de administrerende direktører for Eurofound, EU-OSHA, Cedefop, ETF og ELA for gennemførelsen af myndighedernes budget for regnskabsåret 2023.

<FootprintIntro>I henhold til artikel 8 i bilag I til forretningsordenen erklærer ordføreren for udtalelsen at have modtaget input fra følgende enheder eller personer som led i udarbejdelsen af udkastet til udtalelse:</FootprintIntro>
	Foretagende og/eller person

	Det Europæiske Arbejdsmiljøagentur

	Det Europæiske Erhvervsuddannelsesinstitut

	Den Europæiske Arbejdsmarkedsmyndighed

	Det Europæiske Center for Udvikling af Erhvervsuddannelse

	Det Europæiske Institut til Forbedring af Leve- og Arbejdsvilkårene


Ordføreren for udtalelsen har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren for udtalelsen at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

